Vidi Aldiano

**Oxavia Aldiano, [[Bachelor of Arts|BA]], [[Master of Science|M.Sc]]**, nan labiah dikana jo namo **Vidi Aldiano** () adolah panyanyi, panulih lagu, aktor, jo presenter bakabangsaan Indonesia. Vidi alah mangaluaan sajumlah album, di antaronyo *[[Pelangi di Malam Hari]]*, *[[Lelaki Pilihan]]* jo *[[Yang Kedua]]*. Vidi pernah ikuik fastival Java Jazz 2005, sarato mambaoan lagu daur ulang bajudul *Cinta Jangan Kau Pergi* jo *Nuansa Bening*. Vidi Aldiano dipacayo dek mantan prasiden Susilo Bambang Yudhoyono untuak mambaoan lagu ciptaannyo nan bajudul "Jiwaku Terang di Malam Itu".

## Maso ketek
Vidi adolah anak paliang gadang dari tigo basudaro. Inyo tumbuah di kaluarga nan manyukoi musik. Apaknyo banamo Harry Aprianto Kissowo, saurang pangusaho speaker, sadang amaknyo banamo Besbarini, saurang guru piano. Vidi mampunyoi darah Tionghoa jo Minangkabau. Inyo pandai bamain piano sajak umua tigo taun karano dibimbiang dek amaknyo. Katiko baumua 2,5 taun, Vidi alah manjuarai lomba nyanyi tingkek anak-anak dan katiko SD inyo diangkek manjadi duta kesenian di sakolahnyo.

## Karier
Karier Vidi sabagai panyanyi barawal katiko apaknyo sadar akan bakat tapandam Vidi dan mulai manawarkan album demo Vidi kapado kawan-kawannyo. Tapi album tu ditulak dek sajumlah produser karano panyanyi solo jantan sadang indak tren pado maso itu. Satalah bakali-kali ditulak, akhianyo saurang produser banamo Lala Hamid baniek mamproduseri Vidi pado taun 2009. Album partamo Vidi bajudul *[[Pelangi di Malam Hari]]* diluncuan pado taun 2008, nan mamuek sajumlah lagu tanamo, contohnyo "Nuansa Bening", "Cinta Jangan Kau Pergi", "Pelangi di Malam Hari", jo "Status Palsu".

Pado taun 2009, Vidi dipacayo sabagai salah saurang panyanyi nan dipiliah untuk mambaoan lagu ciptaan Presiden Susilo Bambang Yudhoyono. Lagu itu bajudul "Jiwaku Terang di Malam Itu", nan partamo kali dinyanyiannyo dalam upacara 17 Agustus 2009 di Istana Negara. Pado taun nan samo, Vidi marilis album kaduonyo nan bajudul *[[Lelaki Pilihan]]*, diikuiki dek album katigo bajudul *Yang Kedua* pado taun 2011. Vidi sempat vakum salamo ampek taun karano bakuliah di lua nagari, dan pado taun 2015, Vidi marilis singelnyo nan bajudul "Membiasakan Cinta". Singel iko diparuntuakan bagi urang-urang nan mangidap HIV-AIDS, karano pado maso itu Vidi ditunjuak sabagai Duta AIDS Indonesia 2015-2016. Pado taun 2016, Vidi mangaluaan album katigonyo bajudul *Persona*, nan mamuek sajumlah singel sarupo "Aku Cinta Dia", "Hingga Nanti", jo "Definisi Bahagia".

## Pandidikan
Vidi basakolah di SD, SMP, jo SMA Al Azhar di Jakarta. Pado taun 2013, Vidi malanjuikan kuliah S2 nyo ka Universitas Manchester, Inggirih. Inyo lulus pado taun 2016 jo predikat *cumlaude* di jurusan Innovation Management and Enterpreneurship, jo bagala M.sc.

## Kahidupan pribadi
Vidi Aldiano manikahi saurang aktris banamo Sheila Dara pado tanggal 15 Januari 2022. Sasuai adat Minangkabau, Vidi mandapek gala adaik satalah manikah, yaitu Sutan Sari Alam dari Bukittinggi.

Pado taun 2020, Vidi manyatokan bahwasonyo inyo sadang mangidap kanker ginjal. Kanker tu lah diidapnyo sajak taun 2019. Sabalumnyo Vidi alah manjalani operasi di Singapura, sahinggo ginjal subalah kirinyo alah diangkek dalam operasi tu. Sajak taun 2021, Vidi rutin manjalani kemoterapi.

## Diskografi

* *[[Pelangi di Malam Hari]]* (2008)
* *[[Lelaki Pilihan]]* (2009)
* *[[Yang Kedua]]* (2011)
* *[[Persona (album Vidi Aldiano)|Persona]]* (2016)
* *[[Senandika (album)|Senandika]]* (2022) 

## Rujuakan

## Pautan lua
* 
* 
*